**Informatīvais ziņojums**

**“Par 2018.gada 30.novembra Eiropas Savienības Konkurētspējas ministru padomē (pētniecība un kosmoss) izskatāmajiem Izglītības un zinātnes ministrijas kompetences jautājumiem”**

2018.gada 30.novembrī Briselē (Beļģijā) notiks Eiropas Savienības (turpmāk – ES) Konkurētspējas ministru padomes sanāksmēpar pētniecības un kosmosa jautājumiem, kur tiks izskatīti šādi Izglītības un zinātnes ministrijas kompetences jautājumi:

**Kosmoss**

1. **Regula, ar ko izveido Savienības kosmosa programmu – viedokļu apmaiņa, progresa ziņojums**

Kosmosa tehnoloģijas, dati un pakalpojumi ir kļuvuši neaizvietojama daļa no eiropiešu ikdienas dzīves. Kosmosa nozare ir saistīta ar virkni nozarēm un stratēģiskām politikām ES. Kosmosa nozare var ieņemt būtisku lomu, lai pārvarētu virkni izaicinājumu, kas izriet no, piemēram, klimata pārmaiņām, ilgtspējīgas izaugsmes, valstu robežu kontroles jautājumiem, jūras (t.sk. robežu) uzraudzības un drošības jautājumiem ES. Jaunu spēlētāju parādīšanās un jaunu tehnoloģiju attīstība ir revolucionējusi tradicionālos kosmosa industriālos modeļus. Ir svarīgi, ka ES saglabā savu starptautisko statusu ar neatkarīgu pieeju kosmosam un tehnoloģisko neatkarību, kas nodrošina zinātnisko un tehnisko attīstību, kā arī atbalsta konkurētspējas un inovāciju attīstību ES kosmosa industrijā.

Eiropas Komisijas (turpmāk – EK) priekšlikums ar ko izveido ES kosmosa programmu šobrīd ir apspriešanas stadijā kur ES padomes Kosmosa darba grupā. Diskusiju laikā izkristalizējās, ka augsta līmeņa politiskais pienesums ir nepieciešams trīs galvenajos jautājumos – pārvaldība, autonoma pieeja kosmosam un uzņēmējdarbības un jaunu biznesa iespēju sekmēšana.

1. Pārvaldība

Laba pārvaldība ir viens no stūrakmeņiem, lai nodrošinātu efektīvu kosmosa programmas ieviešanu. Lomas un attiecības starp EK, Eiropas Kosmosa aģentūru (turpmāk – EKA), ES aģentūru Prāgā un dalībvalstīm ir jābūt skaidri definētām un noteiktām. Attiecības starp ES un EKA paliek par galveno veiksmes stūrakmeni un vēlme atdzīvināt tā saucamo ”Kosmosa padomi” ir spēcīgs signāls par nostiprinātu sadarbību starp abām organizācijām. EK piedāvā noslēgt finanšu partnerības līgumu starp ES aģentūru un EKA, kas pārvaldītu visas finanšu attiecības starp iesaistītajiem spēlētājiem un nodrošinātu saskaņotību, tādejādi racionalizējot attiecības starp tiem un padarot tās daudz efektīvākas.

1. Autonoma pieeja kosmosam

Nākamajos 10-15 gados ES plāno nogādāt kosmosā vairāk kā 30 satelītus Galileo un Copernicus programmu vajadzībām, it īpaši Eiropā būvēto nesējraķešu klasē kā Ariane 6 un Vega C. Nesējraķešu palaišanas pakalpojumi jau ieņem būtisku Copernicus un Galileo īstenošanas elementu. Atbilstoši pasākumi, lai konsolidētu autonomu pieeju kosmosam ir rūpīgi jāizvērtē un jānodefinē.

1. Uzņēmējdarbības sekmēšana un jaunas biznesa iespējas

Kosmosa nozares aktivitātes ir atvērtas privātajām investīcijām satelītkomunikācijās, zemes novērošanā un pat nesējraķešu tirgū. Kosmosa nozare šobrīd ir daļa no globālās vērtību ķēdes un arvien biežāk piesaista jaunas kompānijas un uzņēmējus, kas maina tradicionālās robežas kosmosa sektorā. Kosmosa datu, informācijas un pakalpojumu izmantošana, kombinācijā ar citiem informācijas avotiem, piedāvā daudzas iespējas attīstīt inovatīvus produktus, pakalpojumus un procesus, kas var sniegt labumu industrijai visās dalībvalstīs, radot jaunas kapacitātes un vērtību kosmosa sektorā un ārpus tā. Visās dalībvalstīs ir nepieciešams pieņemt atbilstošus pasākumus un stiprināt kapacitāti , lai radītu kosmosa ekosistēmu un veicinošu regulējošo un biznesa vidi.

**Diskusijas jautājumi:**

Lai nodrošinātu politisko pienesumu turpmākajām sarunām par EK priekšlikumu regulai, ar ko izveido Savienības kosmosa programmu, dalībvalstis ir aicinātas izteikties par šādiem trīs jautājumiem:

1. *Kādi ir pārvaldības pamatprincipi, lai nodrošinātu Savienības kosmosa programmas mērķus?*
2. *Kādi politiskie impulsi un norādījumi būtu nepieciešami, lai nodrošinātu ES autonomo pieeju kosmosam un tehnoloģisko neatkarību, izmantojot iespējas ko sniedz “Jaunais kosmoss”, tādejādi saglabājot un veicinot konkurētspējīgu Eiropas kosmosa industriju?*
3. *Kā veicināt kosmosa ekosistēmu un jaunus biznesa modeļus, kas atbalstītu kosmosa izpētes attīstību ES iedzīvotāju labā? Kā ieviešana tirgū var tikt turpmāk uzlabota nacionālā un ES līmenī, lai atbalstītu mazos un vidējos uzņēmumus, jaunuzņēmumus un palielinātu ES industrijas konkurētspēju globālā mērogā?*

**Latvijas pozīcija**

 Atbildot uz pirmo jautājumu, Latvija uzskata, ka Savienības kosmosa programmas pārvaldībai jābalstās ciešā sadarbību starp ES, EKA, to dalībvalstīm un Eiropas kosmosa industriju, modelī, kas ir caurskatāms un izmaksu efektīvs, un kas kalpo Eiropas kosmosa industrijas un iedzīvotāju labā. Būtiska pārvaldības principu sastāvdaļa ir esošo kosmosa programmu pakalpojumu kontinuitāte un adekvātas infrastruktūras nodrošināšana. Latvija uzskata, ka ir jāveido spēcīga ES kosmosa programmu aģentūra un jāattīsta tās kapacitāte, kas nedublētu esošās EKA funkcijas, bet darbotos, ievērojot papildinātības un labas sadarbības praksi.

Atbildot uz otro jautājumu, Latvijas ieskatā nesējraķešu pakalpojumiem ir jābūt vērstiem tieši uz ES Kosmosa programmas vajadzībām, izvērtējot ekonomisko izdevīgumu, un ņemot vērā jaunās iespējas, ko piedāvā “Jaunais kosmoss”[[1]](#footnote-1), it īpaši tas attiecas uz zemas cenas pieejai kosmosam nodrošināšanu. Globālajai kosmosa ekonomikai augot un kosmosa nozarē ienākot arvien jauniem komerciāliem investoriem un spēlētājiem, nesējraķešu pakalpojumu cenas samazināsies un ES regulatīvajai sistēmai šādas pārmaiņas ir jāatbalsta un jāveicina.

Atbildot uz trešo jautājumu Latvija norāda, ka būtiski ir attīstīt dažādus riska kapitālus un agrīnās “biznesa eņģeļu” investīcijas kosmosa industrijai, kas ņemot vērā augošās kosmosa nozares izaugsmes prognozes un krītošās cenas nesējraķešu pakalpojumiem, paredzams, ka arvien vairāk pievērsīsies kosmosa nozarei. Pieaugot privāto investīciju apjomam kosmosa nozarē, pieaugs arī dažādi biznesa modeļi un veidosies jaunuzņēmumi, kuru darbība ir jāatbalsta ar plašu inkubatoru, inovāciju balvu un biznesa akcelerācijas programmu palīdzību.

Latvija redz ES kosmosa programmu ietekmi kā nozīmīgu faktoru gan industriālās politikas, gan digitālās programmas attīstītāju. Ņemot vērā, ka kosmosa ekonomikas izaugsme ietver arī modernāko tehnoloģiju attīstību, augstas pievienotas vērtības produktu un pakalpojumu, kā arī augsti kvalificēta darba spēka radīšanu, tās sekmes ir katras dalībvalsts interesēs, jo veicina ilgtspējīgu izaugsmi un labklājību. Būtiski, lai kosmosa nozare virzās uz līdzsvarotu un integrētu nozares attīstību visā Eiropā.

Vienlaikus Latvija uzskata, ka viens no priekšnosacījumiem ar kosmosa nozari saistītās industrijas un biznesa attīstībai ir valstu pašu nacionālo spēju stiprināšana. Tādēļ kosmosa tehnoloģiju attīstība un kosmosa balstīto datu izmantošanu būtu drosmīgāk jāietver reģionu viedās specializācijas stratēģijās un jārada iespēja izmantot arī struktūrfondu līdzekļus spēju attīstīšanai un atbilstošai starptautiskajai sadarbībai. Tas ietver lietotāju apmācību, publiskā sektora institūciju lietotājspējas stiprināšanu, atbalstu pētniecībai un infrastruktūrai, attiecīgu studiju programmu nodrošinājumu augstākajā izglītībā u.tml.

**Pētniecība**

1. **Padomes secinājumu projekts par Eiropas pētniecības telpas pārvaldību – pieņemšana**

Austrijas prezidentūras laikā 2018.gada 30.novembra ES Konkurētspējas ministru padomes sanāksmē) par zinātnes politikas attīstību atbildīgie ministri tiks aicināti apstiprināt Padomes secinājumu projektu par Eiropas pētniecības telpas (turpmāk – ERA) pārvaldību. 2018.gada 21.septembrī Eiropas Pētniecības telpas komiteja (turpmāk – *ERAC*) sagatavoja viedokli par Eiropas Pētniecības telpas padomdevēju struktūru, uz kā pamata Austrijas prezidentūra izstrādāja Padomes secinājumu projektu.

Padomes secinājumi reflektē par ERA padomdevēj struktūras izvērtējumu un sniedz ieteikumus turpmākai darbībai, lai sasniegtu veiksmīgi funkcionējošu un kopīgu ERA.

Padomes secinājumi atzinīgi vērtē *ERAC* atzinumu par ERA padomdevēju struktūras pārskatīšanu un aicina *ERAC* un citas ar ERA saistītās grupas 2019. gadā ātri īstenot tajā paustos ieteikumus, izmantojot rīcības plānu, tostarp vajadzī.bas gadījumā savu pilnvaru pārskatīšanu. Padomes secinājumos norādīts, ka pašreizējām ERA prioritātēm arī turpmāk vajadzētu būt pamatam sadarbībai starp dalībvalstīm, asociētajām valstīm, EK un publisko un privāto ieinteresēto personu organizācijām ERA partnerības ietvaros. Viens no priekšlikumiem paredz izpētīt iespējas, kā esošajai Augsta līmeņa kopīgas programmēšanas grupai (*GPC*) no jauna atsākt darbu un sagatavot dalībvalstu dalību stratēģiskās koordinācijas procesā attiecībā uz partnerībām, kad tiks lemts par tā izstrādi. Būtisks aspekts ir arī koordinācijas palielināšana starp Padomes prezidentūras prioritātēm un ar ERA saistītu grupu programmām.

Attiecībā uz ERA nākotnes perspektīvām, Padomes secinājumiuzsver, ka dalībvalstu un asociēto valstu ERA rīcības plāni ir būtiska nozīme. Šiem plāniem ir nepieciešams saskaņots un pārskatāms monitoringa instruments, kurš jāizmanto attiecībā uz visām ERA prioritātēm un grupām un kurā iekļautu dažādus valstu ceļvežus, un tas būtu jāizmanto brīvprātīgi. Tāpat ir atzīmēts, ka ir nepieciešams izpētīt iespējas, lai ERA rīcības plānus labāk sasaistītu ar Eiropas semestri (*European semester*) un norāda, ka nākamā ERA padomdevēju struktūras pārskatīšanai ir jānotiek ne vēlāk kā 2021. gadā, ņemot vērā EK paziņojumā iekļauto informāciju par ERA un pirmās ERA ministru līmeņa konferences iespējamos rezultātus.

 **Latvijas pozīcija**

Latvija atbalsta Padomes secinājumu projekta pieņemšanu par Eiropas pētniecības telpas pārvaldību, jo tie uzlabos ERAC un ar ERA saistīto darba grupu darba saskaņotību, tādejādi nodrošinot efektīvas un mūsdienīgas ERA pārvaldības reformas. Latvija iestājas par ERA stiprināšanu, jo tas nodrošinās integrētu un harmonizētu izaugsmi pētniecības un inovāciju (turpmāk - P&I) jomā visās valstīs, šādā veidā iesaistot visas, arī mazās ES dalībvalstis. Latvija ir gandarīta par ERAC sasniegto progresu ERAC padomdevēju struktūras pārskatīšanā, turpinot Latvijas prezidentūras ES Padomē uzsākto darbu, izveidot labāk strukturētu un efektīvāku ERA pārvaldību un stiprināt koordināciju starp ERAC un ERA saistītajām darba grupām. Latvija pilnība pievienojas risinājumam, ka katrai ERA saistīto darba grupai jāsasniedz skaidri mērķi ar konkrētiem un praktiskiem uzdevumiem un ERA rīcības plānus jāsasaista ar Eiropas semestri. Vienlaikus ERA nacionālajiem darbību plāniem ir jāpaliek galvenajiem instrumentiem, lai īstenotu ERA, kopā ar atbilstošiem ERA prioritāšu monitoringa rīkiem.

Tāpat Latvija atbalsta pārskatīt un paplašināt Augsta līmeņa kopīgas programmēšanas (*GPC*) grupas mandātu, lai tas atspoguļotu ne tikai Kopīgo programmēšanas iniciatīvas, bet visas P&I partnerības, tai skaitā radīt ilgtermiņa stratēģisko procesu P&I partnerībām, ieskaitot pārvaldības struktūru, lai nodrošinātu atbilstību ar principiem saistībā ar izvēli, īstenošanu, monitoringu un izstāšanos no P&I partnerībām. Latvija ir pārliecināta, ka Padomes secinājumi būs būtisks ieguldījums ERA attīstībā, jo nodrošinās pārvaldības struktūru virzībai uz vienotāku un attīstītāku ERA.

1. **"Apvārsnis Eiropa" dokumentu kopums: pētniecības un inovācijas pamatprogramma (2021–2027)**
2. **Pozīcijā Nr.2. Priekšlikums Eiropas Parlamenta un Padomes regulai par pētniecības un inovācijas pamatprogrammas “Apvārsnis Eiropa” izveidi un dalības un rezultātu izplatīšanas noteikumiem (turpmāk – Apvārsnis Eiropa) - daļēji vispārējās pieejas pieņemšana**

2018.gada 7.jūnijā EK publicēja Apvārsnis Eiropa priekšlikumu. 2018.gada 30.novembra ES Konkurētspējas ministru padomē ir plānots pieņemt daļēju vispārējo pieeju Apvārsnis Eiropa priekšlikumam, neskarot regulas pantus par programmai pieejamo finansējuma kopapjomu ES daudzgadu budžetā laika posmam no 2021.-2027.gadam.

Priekšlikuma pamatā ir pieņēmums, ka P&I atbilst ES pilsoņu prioritātēm, uzlabo ES produktivitāti un konkurētspēju un ir būtiski svarīgas, lai saglabātu Eiropas sociālekonomisko modeli un vērtības, un sniedz risinājumus, kas problēmām pievēršas sistemātiskāk.

“Apvārsnis Eiropa” programmas pakotnē ietilpst šādi priekšlikumi:

1. pētniecības un inovācijas pamatprogramma ar nosaukumu “Apvārsnis Eiropa”, kurā iekļauti arī dalības un rezultātu izplatīšanas noteikumi (ko paredz Līgums par Eiropas Savienības darbību, (LESD));
2. īpaša programma “Apvārsnis Eiropa” īstenošanai (LESD);
3. pētniecības un mācību programma saskaņā ar *Euratom* līgumu, kas ir komplementāra programmai “Apvārsnis Eiropa”, kā arī
4. attiecīgs ietekmes novērtējums un tiesību aktu finansiālie pārskati.

Apvārsnis Eiropa mērķis ir stiprināt ES zinātniski tehnoloģisko bāzi, lai sniegtu ieguldījumu globālo problēmu risināšanā un sasniegtu ANO Ilgtspējīgas attīstības mērķus. Apvārsnis Eiropaveidota, lai palīdzētu īstenot ES stratēģiskās prioritātes un izstrādāt un ieviest ES rīcībpolitikas. Strauji mainīgajā pasaulē Eiropas panākumi arvien vairāk kļūst atkarīgi no tās spējām pārvērst izcilus zinātniskos rezultātus inovācijās, kam ir reāla pozitīva ietekme uz sociālekonomisko attīstību un dzīves kvalitāti, un kas rada jaunus tirgus un kas piesaista lielāku skaitu augsti kvalificēta darbaspēka.

Apvārsnis Eiropa programma ir veidota, lai radītu maksimālu ietekmi P&I mainīgajā kontekstā. Tās struktūra veidota tā, lai uzlabotu konsekvenci un snieguma rādītājus. Lai stiprinātu ERA tiek ierosināts izmantot trīs pīlāru struktūru, kur visi pīlāri būs savstarpēji saistīti un papildināti ar pamatā esošajiem pasākumiem.

**I pīlārs (Atvērtā zinātne):** tiešā veidā nodrošinās Apvārsnis 2020 nepārtrauktību izcilas zinātnes atbalstīšanā ar augšupēju (*bottom-up*) pieeju, lai, izmantojot Eiropas Pētniecības padomes programmas, Marijas Sklodovskas-Kirī vārdā nosauktās darbības un pētniecības infrastruktūras, nostiprinātu ES līderpozīciju zinātnes jomā, kvalitatīvu zināšanu un spēju attīstīšanu. Atvērtās zinātnes principus un praksi integrēs viscaur Apvārsnis Eiropa programmā.

**II pīlārs (Globālās problēmas un rūpniecības konkurētspēja):** virzīs sabiedrības izaicinājumu risināšanu un rūpniecisko tehnoloģiju attīstību ar vairāk lejupēju pieeju saistībā ar ES un globālo politiku un konkurētspējas uzlabošanas mērķiem. Šīs problēmas un iespējas sagrupētas piecās tematiskajās kopās: (1) veselība, (2) iekļaujoša un droša sabiedrība, (3) digitālā joma un rūpniecība, (4) klimats, enerģētika un mobilitāte un (5) pārtika un dabas resursi, kuras salāgotas ar ES un pasaules mēroga politikas prioritātēm (ANO Ilgtspējīgas attīstības mērķi) un kurās par galvenajiem virzītājspēkiem noteikta sadarbība un konkurētspēja. Katrā kopā ir vairākas intervences jomas, un šo kopu integrācija ir veidota tā, lai stimulētu sadarbību starp dažādām disciplīnām, nozarēm, politikas jomām un pāri robežām, tādējādi panākot lielāku ietekmi un izmantojot inovācijas maksimālo potenciālu, ko bieži vien visplašāk izdodas izvērst zinātnes disciplīnu un nozaru krustpunktā.

II pīlārā ir noteikta arī EK Vienotā pētniecības centra (turpmāk – JRC) loma šajā programmā, kura būs cieši saistīta ar citām Apvārsnis Eiropa daļām. JRC būs arī spēcīga atbalsta loma globālo problēmu un rūpniecības konkurētspējas pīlārā.

**III pīlārs (Atvērtās inovācijas)** galveno uzmanību pievērsīs revolucionāru un tirgu radošu inovāciju veicināšanai, izveidojot Eiropas Inovācijas padomi Eiropas inovācijas ekosistēmu uzlabošanas atbalstam un turpmākai Eiropas Inovāciju un tehnoloģiju institūta (turpmāk – EIT) atbalstīšanai. Eiropas Inovācijas padome piedāvās vienas pieturas aģentūru augsta potenciāla novatoriem. Pasākumu noteikšanā galvenokārt tiks izmantota augšupēja pieeja, tādā veidā paredzot vienkāršot un racionalizēt pašreizējo finansēšanas modeli, vienlaikus novēršot iespējamās neatbilstības starp finansēšanas principiem citās “Apvārsnis Eiropa” daļās un *InvestEU* finanšu instrumentiem. Finansējums būs pieejams ne vien sadarbībai ar un starp valsts un reģionālām inovācijas aģentūrām, bet arī ar pārējiem publiskiem vai privātiem un konkrētas nozares pārstāvjiem, kā arī konkrētai nozarei nepiederošām personām, kas darbojas Eiropas inovācijas jomā. Vienlaikus inovācijas paredzēts sekmēt visā Apvārsnis Eiropa programmā.

**Latvijas pozīcija**

Ņemot vērā viedokļu atšķirību tehniskajā līmenī, padomes sanāksmē jāpanāk vienošanās par šādiem atvērtajiem jautājumiem: programmas struktūra (atsevišķa kosmosa klastera izveide otrā pīlāra ietvaros), Eiropas Inovācijas padomes “paātrinātāja” instrumenta funkcionēšana un maksimālā finansējuma ierobežojuma principa noteikšana partnerībām.

Latvija atbalsta Austrijas prezidentūras priekšlikumu par Apvārsnis Eiropa daļēji vispārīgo pieeju un aicina uz šī piedāvājuma saglabāšanu šī brīža redakcijā, kā kompromisu starp dažādām dalībvalstu interesēm. Tajā pašā laikā Latvija var būt elastīga attiecībā uz tiem priekšlikumiem, kurus atbalsta vairākums dalībvalstu.

**Dalības paplašināšana un ERA stiprināšana**

Latvijai ir īpaši svarīga šī “Apvārsnis Eiropa” sadaļa un tā novērtē Austrijas prezidentūras piedāvājumu pasākumiem, kas paredzēti, lai paplašinātu dalību un stiprinātu Eiropas Pētniecības telpu, Latvija aicina tos atbalstīt. Latvijai ir svarīga sadaļa par papildu pasākumiem un iespējām dalībniekiem no dalībvalstīm ar zemu P&I līmeni.

**Vispārējā Apvārsnis Eiropa struktūra**

Latvija atbalsta klastera “Iekļaujoša un droša sabiedrība” sadalīšanu divos klasteros “Kultūra un iekļaujoša sabiedrība” un “Pilsoniskā drošība sabiedrībai”. Latvijai arī nav iebildumu pret atsevišķa klastera “Mobilitāte” izveidi. Latvija var piekrist kompromisam, kurā kosmosa jautājumi ir grupēti zem viena klastera kopā ar IKT un industriju.

**I pīlārs “Atvērtā zinātne”**

Latvija piekrīt Austrijas prezidentūras priekšlikumam, kurš aicina atbalstīt aktivitātes, kuras ir vērstas uz pētnieku atgriešanos savā izcelsmes valstī, jo smadzeņu aizplūšana reāli notiek arī ES iekšienē, un to veicina arī pētnieku atalgojuma būtiskās atšķirības ES dalībvalstīs.

**Eiropas Inovācijas padome**

Latvija atbalsta Eiropas Inovāciju padomes izveidošanu, tomēr Latvijai ir svarīgi**,** lai instruments saglabā fokusu uz Eiropas līmeņa sadarbību un mazo un vidējo uzņēmumu integrēšanu (turpmāk – MVU) un lai atbalsta pieejamība ir līdzīga visā ES, nenostādot dažas valstis priviliģētākā situācijā. (Piemēram, ja tām jau eksistē līdzīgas nacionālas programmas, kurās projekti pēc novērtēšanas nacionālā līmenī varētu paātrinātā procedūrā saņemt atbalstu ES līmenī.). Tādēļ Latvija var atbalstīt Eiropas Inovācijas padomes “paātrinātāja” atbalsta piešķiršanu maziem vidējas kapitalizācijas uzņēmumiem tikai ierobežotos gadījumos.

**Eiropas partnerības**

Latvija atbalsta Austrijas prezidentūras piedāvājumu, kas ierobežo Eiropas partnerības Apvārsnis Eiropa budžeta daļu līdz noteiktam procentam (tā sauktais “*capping*”).

**b) īpašā programma, ar kuru īsteno pamatprogrammu "Apvārsnis Eiropa" - progresa ziņojums**

Latvija pieņem zināšanai progresa ziņojumu.

**Citi jautājumi**

1. **Eiropas kosmosa pasākumu attīstība – ilgtermiņa perspektīva (Kosmosa politikas konference Grācā, 2018.gada 5-6.novembrī) - prezidentūras sniegta informācija**

Latvija pieņem zināšanai informāciju.

1. **Nākamās prezidējošās valsts darba programma – Rumānijas delegācijas sniegta informācija**.

Rumānijas delegācija sniegs informāciju par prioritātēm pētniecības un kosmosa jomā 2019.gada pirmajā pusgadā.

Latvija pieņem zināšanai informāciju.

**Latvijas delegācija:**

Delegācijas vadītāja: **Līga Lejiņa**, Izglītības un zinātnes ministrijas valsts sekretāre.

Delegācijas dalībnieki: **Alise Balode**, vēstniece, Latvijas Republikas pastāvīgā pārstāvja Eiropas Savienībā vietniece;

**Lauma Sīka**, Izglītības un zinātnes ministrijas nozares padomniece (zinātnes un kosmosa jautājumi).

Izglītības un zinātnes ministrs Kārlis Šadurskis

Vizē: valsts sekretāra pienākumu izpildītāja,

valsts sekretāra vietniece – Politikas iniciatīvu

attīstības departamenta direktore G.Arāja

26.11.2018

K.Karolis

67047996, kaspars.karolis@izm.gov.lv

1. Pasaulē arvien vairāk institūcijas un valstis iesaistās kosmosa industrijas aktivitātēs. ASV šim fenomenam ir radies jauns termins “New space”, ar kuru tiek raksturota kosmosa nozares jaunās tendences un kas ietver jaunu kosmosa uzņēmumu dibināšanu ar lielu privātā kapitāla iesaisti, jaunu pieeju un tehnoloģiju izmantošanu, un to visu raksturo konverģence ar informācijas un komunikācijas tehnoloģijām. Lielās satelīt sistēmas uz mini, mikro un nano satelītu bāzes ir pamats “New space” fenomenam. [↑](#footnote-ref-1)